GPSC-PTT ร่วมศึกษา-พัฒนาระบบสาธารณูปโภคเขตอุตสาหกรรมเชิงนิเวศกลุ่มปตท.
GPSC-PTT ร่วมศึกษา-พัฒนาระบบสาธารณูปโภคเขตอุตฯ เชิงนิเวศกลุ่มปตท.
24 ก.ค. 2558

นายนพดล ปิ่นสุภา กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC และนายกฤตยา วัฒนคุณ กรรมการผู้จัดการ บริษัท พีทีที พีเอ็มเอ็มเอ จำกัด บริษัทในกลุ่มบริษัท ปตท. จำกัด (มหาชน) หรือ PTT เปิดเผยว่าบริษัทได้ร่วมลงนามบันทึกความเข้าใจ (MOU) เพื่อร่วมกันศึกษาและพัฒนาเรื่องการให้บริการระบบสาธารณูปโภคพื้นฐาน
โดย GPSC มีแผนที่จะพัฒนาโครงการระบบสาธารณูปโภคส่วนกลางในพื้นที่เขตอุตสาหกรรมเชิงนิเวศกลุ่มปตท. (WEcoZi) ในจ.ระยอง เพื่อผลิตและจัดสรรไฟฟ้า ไอน้ำ และสาธารณูปโภคต่าง ให้กับลูกค้าอุตสาหกรรมต่างๆ รวมถึง PTT PMMA
ทั้งนี้ PTT PMMA อยู่ระหว่างการพัฒนาโครงการโรงงานผลิตเม็ดพลาสติกพอลิเมทิลเมทาคริเลต ภายใน WEcoZi โดยมีความต้องการจะรับไฟฟ้า ไอน้ำ น้ำปราศจากแร่ธาตุ น้ำเย็น และอากาศอัดสำหรับอุปกรณ์ควบคุมจาก GPSC ภายในไตรมาสที่ 3/60
โดย GPSC มุ่งมั่นที่จะก้าวขึ้นเป็นหนึ่งในผู้นำด้านธุรกิจไฟฟ้าของภูมิภาคเอเชีย ด้วยการขยายการลงทุนและพัฒนาโครงการทั้งในและต่างประเทศ โดยการลงนามใน MOU ดังกล่าวเป็นส่วนหนึ่งของกลยุทธ์ในการเติบโตทางธุรกิจที่จะเติบโตไปพร้อมกับการขยายธุรกิจของบริษัทในกลุ่ม ปตท. เพื่อสร้างความมีเสถียรภาพด้านไฟฟ้าและสาธารณูปโภคต่อกระบวนการผลิตของบริษัทต่างๆ ในกลุ่ม ปตท. ต่อไป และการร่วมพัฒนาโครงการระบบสาธารณูปโภคส่วนกลางแบบครบวงจรบนพื้นที่ WEcoZi โดยคำนึงถึงถึงความปลอดภัยและสิ่งแวดล้อมของชุมชนเป็นหลักนั้นก็เพื่อให้อุตสาหกรรมและชุมชนสามารถอยู่ร่วมกันอย่างยั่งยืน